[Video] Betogers veroorsaak ontwrigting op Tuks-kampus‘n Skermskoot uit die video. Morné Mostert, nasionale projekkoördineerder van AfriForum Jeug, het aan Maroela Media gesê AfriForum Jeug was Donderdagaand een van verskeie studenteorganisasies wat teenwoordig was by ŉ vergadering waartydens die SR-raad se begroting bespreek is toe die betogers die vergadering binnegestorm het. Die betogers het glo gedreig om voort te gaan om die kampus te ontwrig indien Afrikaans nie as onderrigtaal afgeskaf word nie. Die ontwrigting volg enkele dae nadat ŉ AfriForum Jeug-verfaksie Woensdag ook deur EFF-betogers ontwrig is. AfriForum Jeug het in ŉ verklaring gesê die aksie is gereël om studente bewus te maak van ŉ beurskompetisie wat verlede week van stapel gestuur is. Plakkate wat glo deur EFF-betogers oral op die Tuks-kampus opgesit word. Foto: AfriForum Jeug Volgens Jaco Grobbelaar, AfriForum se kampuskoördineerder vir Tuks, het die EFF slegs opgedaag om geweld aan te hits en sy ideologie deur middel van anargie te bevorder. “Die EFF het plakkate op kampus versprei sonder dat dit die goedgekeurde stempel van die universiteit bevat en dus is dié optrede ontoelaatbaar volgens kampusreëls. AfriForum Jeug se Tukkies-tak is al oor die vingers getik oor plakkate wat versprei is wat nie aan al die kampusvereistes voldoen nie, en ons het ons kantoorspasie op kampus verloor,” het Grobbelaar gesê. Volgens Mostert dring AfriForum Jeug daarop aan dat die UP ŉ werkbare plan instel om enige vorm van ontwrigting en geweld op kampus af te weer en studente se veiligheid te verseker. AfriForum Jeug het ŉ skriftelike versoek aan dr. Willem Jorrisen, direkteur van studentesake aan die UP, gestuur waarin versoek word dat daar teen die EFF opgetree word en dié organisasie oor dieselfde kam as AfriForum Jeug-lede geskeer word met betrekking tot die verspreiding van onwettige pamflette op kampus. AfriForum Jeug het die volgende beeldmateriaal verskaf wat Donderdag tydens die vergadering geneem is: [wpvideo DUGpu7jr]